Թարո Ասո

Թարո Ասո (ճապոներեն` 麻生 太郎, սեպտեմբերի 20, 1940)` ճապոնացի քաղաքական գործիչ, 2008 թվականի սեպտեմբերի ընտրությունների արդյունքում դարձել է Ճապոնիայի 92-րդ վարչապետը, պաշտոնավարել է մինչև 2009 թ. սեպտեմբեր ամիսը։

2012 թ. ընտրություններում Ճապոնիայի լիբերալ-դեմոկրատական կուսակցության տարած հաղթանակից հետո նշանակվել է Շինզո Աբեի աշխատակազմի Արտաքին գործերի նախարար, մնացել է այդ պաշտոնում մինչև 2012 թ. դեկտեմբերը։

Կենսագրություն 
Ծնվել է 1940 թվականին Իիզուքայում։ Հայրը՝ Թաքաքիշի Ասոն եղել է ցեմենտ արտադրող ընկերության նախագահ և սերտ կապեր է ունեցել վարչապետ Քաքուեյ Թանաքայի հետ։ Մայրը՝ Քազուքո Ասոն եղել է վարչապետ Շիգերու Յոշիդայի դուստրը։

Գաքուշուինի համալսարանում քաղաքատնտեսության աստիճանի հասնելուց հետո ուսանել է Միացյալ Նահանգների Սթենֆորդի համալսարանում, սակայն, ուսումը թողել է կիսատ։ Նավով տուն վերադառնալիս մնացել է Լոնդոնում և ուսանել է այնտեղի տնտեսագիական դպրոցում։

Գործունեություն 
Երկու տարի աշխատել է Սյերա Լեոնեի ադամանդի հանքերում, մինչև քաղաքացիական պատերազմի պատճառով հայրենիք վերադառնալը։ Ապա՝ 1966 թվականին, սկսել է աշխատակցել իր հոր ընկերությանը և 1973-1979 թվականներին եղել է ընկերության նախագահը։ Ընկերության համար աշխատելով, 1960-ականներին ապրել է Բրազիլիայում և այնտեղ սկսել է տիրապետել պորտուգալերենին։
Նաև եղել է 1976 թ. Մոնրեալի օլիմպիական խաղերում Ճապոնիայի մարզական հրաձգության թիմի անդամ։

Քաղաքական գործունեություն 
Ներկայացուցիչների պալատի անդամ է ընտրվել 1979 թվականին և վերընտրվել է ութ անգամ։ 1988 թվականին դարձել է խորհրդարանի կրթության փոխնախարար։

2007 թվականի սեպտեմբերին Աբեի հրաժարականից կարճ ժամանակ անց Ասոն հայտարարել է վարչապետի պաշտոնում նրան փոխարինելու իր մտադրության մասին, սակայն, նրանից առաջ անցավ Յասուո Ֆուքուդան։

2007 թվականին Լիբերալ-դեմոկրատական կուսակցության նախագահի ընտրություններում Ֆուքուդան հաղթեց Ասոյին՝ նրա 197 ձայների դիմաց ստանալով 330 ձայն։

2008 թվականի օգոստոսի 1-ին Ֆուքուդան Ասոյին նշանակում է ԼԴԿ գլխավոր քարտուղար։

Անսպասելիորեն, 2008 թվականի սեպտեմբերի 1-ին Յասուո Ֆուքուդան հայտարարում է վարչապետի պաշտոնից հրաժարականի մասին։ Սեպտեմբերի 22-ին Ասոն ընտրվում է ԼԴԿ նախագահ։ Երկու օր անց Կայսեր կողմից պաշտոնապես նշանակվում է վարչապետ։

Դավանանք 
Թարո Ասոն կաթոլիկ քրիստոնյա է։

Ծանոթագրություններ

Արտաքին հղումներ 

 Official website　

Ճապոնիայի վարչապետներ
Սթենֆորդի համալսարանի շրջանավարտներ
Ճապոնիայի արտաքին գործերի նախարարներ
Ճապոնացի գործարարներ
Լոնդոնի տնտեսագիտության և քաղաքական գիտությունների դպրոցի շրջանավարտներ
Ճապոնացի հակակոմունիստներ